El b’Ars, Fira Internacional dedicada a les arts i els efectes visuals per al cinema, la televisió i els videojocs, posa en marxa la seva segona edició entre l’11 i el 14 de juny al Convent dels Àngels amb la voluntat de créixer i consolidar-se entre el sector. A la fira hi haurà dos continguts ben diferenciats: un, destinat a professionals i estudiants, amb conferències, classes magistrals, job fair i zona d’expositors; i l’altre, dedicat al públic general i familiar, amb una jornada de portes obertes, entre altres activitats.

Aquesta jornada, sota el títol d’Open Day, tindrà lloc l’últim dia. Hi haurà conferències de caire més general, activitats, tallers infantils, diverses presentacions d’escoles d’efectes visuals i una zona d’expositors. Una de les activitats estrella d’aquest dia serà la presentació per a nens i nenes d’Alessandro Jacomini, que parlarà del seu treball més recent, Big Hero 6, i el curt d’animació Frozen Fever, seqüela de Frozen que recrea l’aniversari de la princesa Anna. Hi haurà, a més, tallers de cal·ligrafia, stop motion i realitat virtual.

Aquest any, el Grangel Studio celebra els seus 25 anys de vida amb una exposició. L’estudi barceloní, que ha col·laborat en la creació i disseny d’una vintena de pel·lícules d’animació, exposa una àmplia mostra del treball que van elaborar per al film de Tim Burton La núvia cadàver.

Pel que fa a les jornades professionals, es realitzaran multitud de conferències. Entre altres, les de Victor Navone, un dels animadors estrella de la factoria Pixar, amb pel·lícules com Toy Story 3, Brave o Els increïbles; Christian Alzmann, dissenyador de personatges en films com La guerra dels mons o A. I. Inteligencia Artificial; o Tom Reed, encarregat del complex disseny de Groot, un dels personatges de la recent Guardianes de la galaxia. La Job Fair, per la seva banda, és un espai indispensable perquè les empreses puguin accedir al talent que hi ha a Barcelona. També hi haurà trobades professionals i activitats paral·leles com sessions de dibuix i escultura.

b’Ars

Dia: de l’11 al 14 de juny

Preu: 300 euros tots els dies; 200 euros un dia; i jornada gratuïta per a públic general el dia 14. L’exposició també és gratuïta.

Espai: Convent dels Àngels

Més informació, clicant aquí